કુટુંબમાં અવતરેલા બાળકને જોવા જો કુટુંબના વડીલો આવે તો બાળકના એક એક અંગોનું નિરીક્ષણ કરીને પાછલી પાંચ સાત પેઢી સાથે એની સરખામણી કરી નાખે. વળી ભાષા નહિ સમજતા બાળકની ભાષા પાછા આપણે સમજતા હોઈએ એ રીતે અ...લુ...લુ...લુ, ચુચુલી... પુચુલી... ગુ...લુ...ગુલુ જેવા અર્થવિહોણાં શબ્દોથી આપણે બાળક સાથે વાતો કરવા માંડીએ. ઈનફન્ટને રમાડવા જાતજાતની અંગભંગીઓ અને જાતજાતના ભેદી અવાજો કરીને આપણે એને રમાડતા નહિ પણ રડાવતા હોઈએ છીએ. આપણા આવા ખેલ જોઈને બાળક જરૂર વિચારતું અને મનમાં બોલતું હશે કે ગ્રો...અપ... જમાનો બદલાઈ ગયો છે. અમને રમાડતાં શીખો યાર...